ธปท.เผยก.พ.เช็คเด้งลดผลดีศก.ฟื้น
ธปท.เผยยอดเช็คเด้งในเดือนก.พ.ปีนี้ลดลงถึง 13.42% คาดเป็นผลดีจากเศรษฐกิจฟื้นตัว
17 มี.ค. 2554

ธปท.เผยยอดเช็คเด้งในเดือนก.พ.ปีนี้ลดลงถึง 13.42% คาดเป็นผลดีจากเศรษฐกิจฟื้นตัว
ธนาคารแห่งประเทศไทย(ธปท.) รายงานปริมาณการใช้เช็คในระบบ ณ สิ้นเดือนก.พ.ปีนี้ พบว่า ปริมาณการใช้เช็คในระบบผ่านทั้ง 3 ศูนย์ คือ การเรียกเก็บเงินตามเช็คในเขตกรุงเทพและปริมณฑลที่เรียกเก็บผ่านศูนย์หักบัญชีอิเล็กทรอนิกส์ การเรียกเก็บเงินตามเช็คในเขตภูมิภาคที่เรียกเก็บผ่านสำนักหักบัญชีจังหวัด และ การเรียกเก็บเงินตามเช็คข้ามเขตสำนักหักบัญชี (Bill for Collection - B/C)ที่เรียกเก็บผ่านระบบงานของ ธปท.
รวมทั้ง 3 ศูนย์ฯมียอดเช็คเรียกเก็บรวมทั้งสิ้น 5.87 ล้านฉบับ ลดลง 3.29 หมื่นฉบับหรือ 5.30% จากเดือนก่อนหน้าที่มี 6.21 ล้านฉบับ มีมูลค่ารวมทั้งสิ้น 2.68 ล้านล้านบาท ลดลง 2.91 แสนล้านบาท หรือ 9.79% จากเดือนก่อนหน้าที่มี 2.97 ล้านล้านบาท
ทั้งนี้ ในจำนวนเช็คเรียกเก็บทั้งหมด มีเช็คคืนไม่มีเงินหรือเช็คเด้ง 5.97 หมื่นฉบับ ลดลง 5,477 ฉบับ หรือ 8.39% จากเดือนก่อนหน้าที่มีเช็คเด้ง 6.53 หมื่นฉบับ มีมูลค่าเช็คเด้งรวม 6,580 ล้านบาท ลดลง 1,020 ล้านบาทหรือ 13.42% จากเดือนก่อนหน้าที่มีเช็คเด้ง 7,600 ล้านบาท คาดเช็คเด้งลดลงน่าจะเป็นผลดีจากการฟื้นตัวของเศรษฐกิจในช่วงที่ผ่านมา